钦定古今图书集成/理学汇编/学行典/第055卷 > 朱子全书 > 《答何叔京》
## 钦定古今图书集成/理学汇编/学行典/第055卷 > 朱子全书 > 《答何叔京》

某所谓仁者，天地生物之心，而人物之所得以为心。
此虽出于一时之臆见，然窃自谓正发明得天人无
闲断处，稍似精密。若看得破，则见“仁”字与“心”字浑然
一体之中，自有分别，毫厘有辨之际，却不破碎。

又

“仁无不统，故恻隐无不通。”此正是体用不相离之妙。
若仁无不统，而恻隐有不通，则体大用小，体圆用偏
矣。观谢子为程子所难，直得面赤汗下，是乃所谓羞
恶之心者，而程子指之曰：“只此便是恻隐之心。”则可
见矣。

又

“知觉言仁”，程子已明言其非。盖以知觉言仁，只说得
仁之用，而犹有所未尽，不若“爱”字，却说得仁之用平
正周遍也。

又

人之本心无有不仁，但既汨于物欲而失之，便须用
功亲切，方可复得其本心之仁。故《前书》有“仁是用功
亲切之效”之说。以今观之，只说得下一截；心是本来
完全之物，又却只说得上一截。然则两语非有病，但
不圆耳。若云心是贯通始终之物，仁是心体本来之
妙，汨于物欲，则虽有是心，而失其本然之妙。惟用功
亲切者为能复之，如此则庶几近之矣。孟子之言固
是浑然，然人未尝无是心，而或至于不仁，只是失其
本心之妙而然耳。然则“仁”字“心”字，亦须略有分别，始
得。记得李先生说，《孟子》言：“仁，人心也”，不是将心训“仁”
字。此说最有味。